Na Okružnej ulici rozdávali citróny a jablká
Minulý piatok sa o desiatej dopoludnia policajti vo Zvolene zamerali na vodičov, ktorí prekračovali povolenú rýchlosť.
2. jún 2007 o 0:00 (ms)
"Pozor ohrozujete náš aj váš život. Nech sa páči," povedal ďalšiemu neposlušnému vodičovi Martin Malo z Primy A a do rúk mu podal citrón s výkresom, na ktorom bol nakreslený tiež citrón. Vodič prisľúbil, že nabudúce si dá na rýchlosť už väčší pozor. "Polepšite sa!" ozvalo sa z kruhu detí. Dopravno-preventívna akcia Jablko – citrón sa zapáčila nielen deťom, ktoré vodičov odmeňovali citrónmi a jablkami. Jeden z vodičov prechádzajúcich okolo sa dokonca vrátil a deťom priniesol niekoľko balíkov cukríkov, ktoré chvíľu predtým kúpil v obchode. Prečo to urobil? "Zaslúžia si to. Aj keď je pre nich najväčšou odmenou asi to, že nemusia sedieť v škole," vysvetlil Marián Fábry.
Modrú fabiu s radarom umiestnili neďaleko obchodu na Okružnej ulici a oproti osemročnému gymnáziu stála policajná hliadka. Tá zastavovala autá, ktoré rýchlosť prekročili a napodiv i autá, ktoré predpísanú šesťdesiatku dodržiavali. Nešlo o rutinnú policajnú kontrolu, veď policajtom asistovali študenti z neďalekého gymnázia. Ani odmeny pre nepolepšiteľných vodičov neboli v podobe tradičných pokút. Dopravno-preventívna akcia Jablko – citrón je totiž o inom. Zlých vodičov (to boli tí, čo rýchlosť prekročili) odmenili citrónom a dôraznou výčitkou. Tých dobrých zasa jablkom s poďakovaním, za bezpečnú jazdu. Deti mali z akcie veľkú zábavu, predbiehali sa v tom, kto pokarhá ďalšieho. Po hodine trvania akcie mali na Okružnej ulici na konte už viac ako štyridsať zastavených áut, pričom viac ako polovici vodičov sa ušiel citrón. Hrozilo, že citróny nevydržia ani do konca akcie a niektoré z detí premýšľali o tom, kde by si zásobu znovu doplnili.